*****

ΚΑΝΟΝΙΣΜΟΣ (ΕΟΚ) αριθ. 2911/90 ΤΗΣ ΕΠΙΤΡΟΠΗΣ

της 9ης Οκτωβρίου 1990

περί των λεπτομερειών εφαρμογής για τη χορήγηση ενίσχυσης για την καλλιέργεια ορισμένων ποικιλιών σταφυλιών που προορίζονται για αποξήρανση

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως της αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 2201/89 (2), και ιδίως το άρθρο 6 παράγραφος 6,

τον κανονισμό (ΕΟΚ) αριθ. 1676/85 του Συμβουλίου της 11ης Ιουνίου 1985 σχετικά με την αξία της λογιστικής μονάδας και τις τιμές μετατροπής που πρέπει να εφαρμόζονται στα πλαίσια της κοινής γεωργικής πολιτικής (3), όπως τροποποιήθηκε τελευταία από τον κανονισμό (ΕΟΚ) αριθ. 2205/90 (4), και ιδίως το άρθρο 5 παράγραφος 3,

Εκτιμώντας:

ότι, κατ' εφαρμογή του άρθρου 6 παράγραφος 1 του κανονισμού (ΕΟΚ) αριθ. 426/86, η ενίσχυση χορηγείται ανά εκτάριο έκτασης που έχει καλλιεργηθεί με συγκεκριμένο προϊόν και στην οποία έχει γίνει συγκομιδή· ότι, για το λόγο αυτό, θα πρέπει να γίνει αποδεκτό το γεγονός ότι για κάθε έκταση που καλλιεργείται καθ' ολοκληρία με αμπελώνες σουλτανίνας, κορινθιακής σταφίδας και σταφίδας «Moscatel» και στην οποία έχουν πραγματοποιηθεί όλες οι συνήθεις εργασίες καλλιέργειας, πρέπει να χορηγείται η ενίσχυση αυτή· ότι, ωστόσο, είναι σκόπιμο να προβλεφθεί ότι η καταβολή της ενίσχυσης θα πραγματοποιείται μόνο μετά την περίοδο συγκομιδής, προκειμένου να παρέχεται στις εθνικές αρχές η ευχέρεια να διεξάγουν τους ελέγχους που αποδεικνύονται απαραίτητοι·

ότι είναι γεγονός ότι η καλή λειτουργία του καθεστώτος ενίσχυσης απαιτεί τη διεξαγωγή ελέγχων εκ μέρους των κρατών μελών, προκειμένου να διασφαλίζεται ότι η ενίσχυση χορηγείται μόνον για τις συγκεκριμένες εκτάσεις και όσον αφορά προϊόντα που ορίζονται στο άρθρο 6 του κανονισμού (ΕΟΚ) αριθ. 426/86, για τα οποία δεν έχουν ζητηθεί άλλες ενισχύσεις κατ' εφαρμογή άλλων κοινοτικών ρυθμίσεων σχετικά με τις διαρθρώσεις παραγωγής, και ιδίως βάσει του κανονισμού (ΕΟΚ) αριθ. 797/85 του Συμβουλίου της 12ης Μαρτίου 1985 σχετικά με τη βελτίωση της αποτελεσματικότητας των διαρθρώσεων στο γεωργικό τομέα (5), όπως τροποποιήθηκε τελευταία από τον κανονισμό (ΕΟΚ) αριθ. 2176/90 (6)· ότι οι έλεγχοι αυτοί πρέπει να βασίζονται σε καθεστώς δήλωσης των εκτάσεων, καθώς και των καλλιεργούμενων ποικιλιών· ότι, ωστόσο, μπορούν επίσης να γίνουν αποδεκτές αιτήσεις για τη χορήγηση ενίσχυσης, συνοδευόμενες από όλα τα χρήσιμα στοιχεία·

ότι είναι σκόπιμο να προβλεφθεί ότι οι έλεγχοι που διεξάγονται από τα κράτη μέλη αφορούν έναν αντιπροσωπευτικό αριθμό αιτήσεων ενίσχυσης και συνεπάγονται την επιβολή κυρώσεων, εφόσον διαπιστώνονται παρατυπίες·

ότι, κατ' εφαρμογή του άρθρου 6 παράγραφος 2 του κανονισμού (ΕΟΚ) αριθ. 426/86, πρέπει να καθοριστεί η μέγιστη εγγυημένη έκταση στην Κοινότητα, την οποία δεν πρέπει να υπερβαίνουν οι εκτάσεις, στις οποίες έχουν καλλιεργηθεί και συγκομισθεί σταφύλια στην Κοινότητα, χωρίς να προκύπτει μείωση της ενίσχυσης κατά την επόμενη περίοδο εμπορίας· ότι η μέγιστη αυτή έκταση λαμβάνει υπόψη τον μέσο όρο των καλλιεργούμενων εκτάσεων στην Κοινότητα κατά τις περιόδους εμπορίας 1977/88, 1988/89 και 1989/90·

ότι, για την τρέχουσα περίοδο εμπορίας, είναι σκόπιμο να μετατρέπεται η ενίσχυση με βάση το γεωργικό συντελεστή μετατροπής που έχει καθοριστεί για τις σταφίδες· ότι, για τη μετατροπή του ποσού της ενίσχυσης σε εθνικό νόμισμα, θα πρέπει να θεωρηθεί ότι η γενεσιουργός αιτία, κατά την έννοια του άρθρου 5 του κανονισμού (ΕΟΚ) αριθ. 1676/85, επέρχεται την πρώτη LP C aeAE της περιόδου εμπορίας για την οποία χορηγείται η ενίσχυση·

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μεταποιημένων Προϊόντων με βάση τα Οπωροκηπευτικά,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Η ενίσχυση ανά εκτάριο που προβλέπεται στο άρθρο 6 του κανονισμού (ΕΟΚ) αριθ. 426/86, χορηγείται υπό τους όρους που καθορίζονται στον παρόντα κανονισμό.

Άρθρο 2

Η ενίσχυση χορηγείται για τις εκτάσεις:

α) οι οποίες έχουν εξ ολοκλήρου καλλιεργηθεί και συγκομισθεί και όπου έχουν πραγματοποιηθεί όλες οι συνήθεις εργασίες καλλιέργειας

και

β) οι οποίες έχουν αποτελέσει αντικείμενο δήλωσης στην αρχή που υποδεικνύει το κράτος μέλος. Η αίτηση ενίσχυσης που υποβάλλεται σύμφωνα με το άρθρο 3 αντικαθιστά την προαναφερόμενη δήλωση.

Άρθρο 3

1. Η αίτηση ενίσχυσης υποβάλλεται από τον παραγωγό στην αρμόδια αρχή που υποδεικνύει το κράτος μέλος, στο έδαφος του οποίου βρίσκονται οι εκτάσεις, το αργότερο στις 31 Μαΐου κάθε έτους για την επόμενη περίοδο εμπορίας. Ωστόσο, για να είναι δυνατή η διεξαγωγή των απαραίτητων ελέγχων, τα κράτη μέλη μπορούν να καθορίσουν προγενέστερη ημερομηνία για την υποβολή της σχετικής αίτησης. Για την περίοδο εμπορίας 1990/91, η αίτηση ενίσχυσης υποβάλλεται το αργότερο στις 30 Νοεμβρίου 1990.

2. Η αίτηση ενίσχυσης περιλαμβάνει τουλάχιστον τις ακόλουθες ενδείξεις:

α) επώνυμο, όνομα, και διεύθυνση του αιτούντος·

β) εκτάσεις που καλύπτουν οι αμπελώνες και οι οποίες καλλιεργούνται με το ή τα συγκεκριμένα προϊόντα (σε εκτάρια και υποδιαιρέσεις τους) και την αναφορά κτηματολογίου των εν λόγω εκτάσεων ή ισοδύναμη ένδειξη που έχει αναγνωριστεί από τον υπεύθυνο για τον έλεγχο των εκτάσεων οργανισμό·

γ) ποικιλία των χρησιμοποιούμενων σταφυλιών·

δ) δήλωση του παραγωγού ότι οι εν λόγω εκτάσεις ή τα προϊόντα που συγκομίζονται σε αυτές δεν αποτελούν αντικείμενο ενίσχυσης, δυνάμει άλλων ρυθμίσεων, και ιδίως εκείνων που προβλέπονται στον κανονισμό (ΕΟΚ) αριθ. 797/85·

ε) εκτίμηση της παραγωγής που μπορεί να συγκομιστεί·

στ) το καθεστώς και τη μέθοδο γεωργικής εκμετάλλευσης.

Άρθρο 4

Η κοινοτική εγγυημένη έκταση, που προβλέπεται στο άρθρο 6 παράγραφος 6 του κανονισμού (ΕΟΚ) αριθ. 426/86, καθορίζεται σε 53 000 εκτάρια.

Άρθρο 5

1. Το κράτος μέλος καταβάλλει την ενίσχυση το αργότερο στις 30 Απριλίου της περιόδου εμπορίας για την οποία χορηγείται η ενίσχυση. Η ενίσχυση δεν μπορεί να καταβληθεί πριν από την περίοδο συγκομιδής και αποξήρανσης προς μεταποίηση.

2. Η ενίσχυση καταβάλλεται σε εθνικό νόμισμα χρησιμοποιώντας το γεωργικό συντελεστή μετατροπής, που έχει καθοριστεί για την περίδο εμπορίας 1990/91 για τις σταφίδες και εφαρμόζεται για την πρώτη ημέρα της περιόδου εμπορίας για την οποία έχει χορηγηθεί η ενίσχυση.

Άρθρο 6

1. Τα κράτη μέλη επαληθεύουν, με έρευνες καθώς και με επιτόπιους ελέγχους, την ακρίβεια των πληροφοριών που παρέχονται μαζί με τις αιτήσεις ενίσχυσης, ιδίως όσον αφορά τις δηλωθείσες εκτάσεις και τα συγκεκριμένα προϊόντα. Επιπλέον, τα κράτη μέλη επαληθεύουν ότι η ενίσχυση δεν χορηγείται για εκτάσεις που αποτελούν αντικείμενο αιτήσεως ενίσχυσης κατ' εφαρμογή άλλων κοινοτικών ρυθμίσεων σχετικά με τις διαρθρώσεις παραγωγής.

2. Ο έλεγχος που διενεργεί το κράτος μέλος αφορά, στη δικαιοδοσία κάθε αρμόδιας διοικητικής μονάδας, αντιπροσωπευτικό ποσοστό των αιτήσεων που έχουν υποβληθεί, το οποίο καθορίζεται λαμβάνοντας υπόψη τη μέση έκταση των γεωργικών εκμεταλλεύσεων, των καλλιεργημένων με σταφύλια για αποξήρανση εκτάσεων, καθώς και τη γεωγραφική τους κατανομή.

Όλες οι δηλώσεις που αφορούν έκταση αμπελώνων σταφυλιών για αποξήρανση ίση ή μεγαλύτερη από 5 εκτάρια αποτελούν αντικείμενο ελέγχου. Οι άλλες δηλώσεις ή αιτήσεις που πρέπει να εξεταστούν επιλέγονται τυχαίως.

Σε κάθε περίπτωση, οι έλεγχοι αφορούν ποσοστό που δεν μπορεί να είναι κατώτερο από το 10 % των αιτήσεων. Το ποσοστό αυτό ανέρχεται σε 15 %, όταν ανακαλύπτεται σημαντικός αριθμός ψευδών δηλώσεων.

3. Όταν μία αίτηση έχει επιλεγεί για έλεγχο, όλες οι καλλιεργούμενες με σταφύλια για αποξήρανση εκτάσεις που καλύπτει αποτελούν αντικείμενο ελέγχου. Ο έλεγχος αυτός συνίσταται στη μέτρηση των δηλωμένων εκτάσεων και την εξακρίβωση της καλλιέργειας επιλέξιμων ποικιλιών σταφυλιών.

Τα κράτη μέλη λαμβάνουν υπόψη, για την επαλήθευση των εκτάσεων που ελέγχθηκαν, τη συγκεκριμένη τοπογραφική κατάσταση των ζωνών παραγωγής.

Η μέτρηση των εκτάσεων πραγματοποιείται με τον ακόλουθο τρόπο:

α) έκταση ενός κατόχου: συστηματική μέτρηση·

β) εκτάσεις που διαιρούνται σε τεμάχια: μέτρηση σύμφωνα με την ακόλουθη διαδικασία:

- από δύο έως πέντε τεμάχια: υποχρέωση να μετρηθεί το μεγαλύτερο και ένα μεσαίου μεγέθους τεμάχιο,

- από έξι έως δέκα τεμάχια: υποχρέωση να μετρηθούν τα δύο μεγαλύτερα τεμάχια και ένα μεσαίου μεγέθους τεμάχιο,

- περισσότερα από δέκα τεμάχια: υποχρέωση να μετρηθούν τα δύο μεγαλύτερα τεμάχια και τρία μεσαίου μεγέθους τεμάχια.

Για κάθε έλεγχο τηρούνται πρακτικά, στα οποία αναφέρονται ιδίως οι επισκεφθείσες και μετρηθείσες εκτάσεις και τεμάχια, τα χρησιμοποιηθέντα μέσα μέτρησης καθώς και οι διατυπωθείσες παρατηρήσεις.

Στην περίπτωση που αναφέρεται στο στοιχείο β), τα αποτελέσματα της μέτρησης παρεκτείνονται στο σύνολο των εκτάσεων που καλύπτονται από τη δήλωση. Ωστόσο, ο αιτών μπορεί να απαιτήσει τη μέτρηση του συνόλου των εν λόγω εκτάσεων.

Οι διατάξεις της παρούσας παραγράφου είναι δυνατόν να μην εφαρμόζονται κατά την περίοδο εμπορίας 1990/91.

4. Τα κράτη μέλη παραγωγής ανακοινώνουν στην Επιτροπή, το αργότερο στις 15 Δεκεμβρίου, τις εθνικές διατάξεις που έχουν θεσπίσει για να ελέγχουν την ορθότητα των αιτήσεων και να αποφεύγουν τη χορήγηση πολλών ενισχύσεων για τις εν λόγω καλλιέργειες, καθώς και για να διενεργούν τους ελέγχους.

Άρθρο 7

1. Αν, για δεδομένη αίτηση, προκύψει από τον έλεγχο ότι μία έκταση που έχει δηλωθεί είναι:

α) μικρότερη από εκείνη που διαπιστώθηκε, η δηλωθείσα έκταση λαμβάνεται υπόψη για τον καθορισμό της ενίσχυσης. Ωστόσο, εάν η απόκλιση είναι σημαντική, το κράτος μέλος μπορεί να αποδεχθεί συμπληρωματική αίτηση ενίσχυσης που καλύπτει κατ' ανώτατο όριο τη διαφορά μεταξύ της δηλωθείσας και της διαπιστωθείσας έκτασης · β) μεγαλύτερη από εκείνη που διαπιστώθηκε, με την επιφύλαξη των ενδεχόμενων κυρώσεων που προβλέπονται από την εθνική νομοθεσία, η έκταση που λαμβάνεται υπόψη για τον καθορισμό της ενίσχυσης είναι η διαπιστωθείσα.

2. Δεν καταβάλλεται ενίσχυση όταν προκύπτει από τον έλεγχο ότι η δηλωθείσα έκταση είναι μεγαλύτερη κατά 25 % και άνω από τη δηλωθείσα.

3. Αν ο έλεγχος που προβλέπεται στο άρθρο 6 δεν μπορεί να πραγματοποιηθεί για λόγους που οφείλονται στον αιτούντα, παρά το γεγονός ότι του έχει οριστεί προθεσμία για τη διενέργεια του εν λόγω ελέγχου, δεν καταβάλλεται ενίσχυση για τη σχετική περίοδο εμπορίας.

Άρθρο 8

Σε περίπτωση αχρεωστήτως καταβληθείσας ή εισπραχθείσας ενίσχυσης, τα κράτη μέλη προβαίνουν στην ανάκτηση των αχρεωστήτως καταβληθέντων ποσών, προσαυξημένων με τόκο που υπολογίζεται από την ημερομηνία καταβολής της ενίσχυσης μέχρι την ανάκτησή της. Το επιτόκιο που εφαρμόζεται είναι εκείνο που ισχύει για ανάλογες περιπτώσεις επιστροφής σύμφωνα με το εθνικό δίκαιο.

Άρθρο 9

Κάθε κράτος μέλος παραγωγής ανακοινώνει στην Επιτροπή, το αργότερο:

α) στις 15 Δεκεμβρίου:

- τις εκτάσεις, εκφρασμένες σε εκτάρια και υποδιαιρέσεις τους, που έχουν αποτελέσει αντικείμενο αιτήσεως ενίσχυσης, κατανεμημένες ανάλογα με το προϊόν,

- τις προβλεπόμενες συνολικές ποσότητες παραγωγής, κατανεμημένες ανά προϊόν·

β) στις 15 Μαΐου:

- τις εκτάσεις για τις οποίες έχει πράγματι καταβληθεί η ενίσχυση,

- την ποσότητα που έχει συγκομιστεί στις ίδιες εκτάσεις για τις οποίες έχει χορηγηθεί η ενίσχυση, κατανεμημένη ανά προϊόν που έχει συγκομιστεί.

Άρθρο 10

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Εφαρμόζεται από την 1η Σεπτεμβρίου 1990.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 9 Οκτωβρίου 1990.

Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 49 της 27. 2. 1986, σ. 1.

(2) ΕΕ αριθ. L 201 της 31. 7. 1990, σ. 1.

(3) ΕΕ αριθ. L 164 της 24. 6. 1985, σ. 1.

(4) ΕΕ αριθ. L 201 της 31. 7. 1990, σ. 9.

(5) ΕΕ αριθ. L 93 της 30. 3. 1985, σ. 1.

(6) ΕΕ αριθ. L 198 της 28. 7. 1990, σ. 6.